Rådets forordning (EF) nr. 2285/2002

af 10. december 2002

om beskyttelsesforanstaltninger i henhold til AVS-EF-partnerskabsaftalen og om ophævelse af forordning (EØF) nr. 3705/90

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Det er nødvendigt at fastsætte nærmere bestemmelser for iværksættelsen af de beskyttelsesklausuler, der er foreskrevet i kapitel 1 i bilag V til AVS-EF-partnerskabsaftalen, undertegnet i Cotonou den 23. juni 2000, i det følgende benævnt "Cotonou-aftalen"(1), så Fællesskabet og medlemsstaterne kan overholde de forpligtelser, de har indgået i så henseende.

(2) Bestemmelserne i Rådets forordning (EØF) nr. 3705/90 af 18. december 1990 om beskyttelsesforanstaltninger i henhold til fjerde AVS/EØF-konvention(2) bør derfor ændres, så de henviser til Cotonou-aftalen.

(3) Med denne forordning bliver forordning (EØF) nr. 3705/90 forældet og bør derfor ophæves.

(4) Når det undersøges, om der skal træffes en beskyttelsesforanstaltning, bør der tages hensyn til de forpligtelser, der er fastsat i artikel 8, stk. 3 og 4, samt artikel 9 og 11 i bilag V til Cotonou-aftalen.

(5) Procedurerne vedrørende de beskyttelsesklausuler, der er foreskrevet i traktaten og i forordningerne om de fælles markedsordninger for landbrugsvarer, finder ligeledes anvendelse.

(6) I medfør af Cotonou-aftalen er det også nødvendigt at fastsætte særlige bestemmelser vedrørende de almindelige regler, der er fastsat i Rådets forordning (EF) nr. 3285/94 af 22. december 1994 om den fælles importordning(3) -

UDSTEDT FØLGENDE FORORDNING:

Artikel 1

1. Såfremt en medlemsstat anmoder Kommissionen om anvendelse af beskyttelsesforanstaltninger i henhold til artikel 8 i bilag V til Cotonou-aftalen, og hvis Kommissionen beslutter ikke at anvende beskyttelsesforanstaltninger, underretter den Rådet og medlemsstaterne derom inden for en frist på tre arbejdsdage fra datoen for modtagelsen af medlemsstatens anmodning.

Medlemsstaterne forsyner Kommissionen med de oplysninger, der er nødvendige for at retfærdiggøre deres anmodning om anvendelse af beskyttelsesforanstaltninger.

Hvis Kommissionen beslutter ikke at anvende beskyttelsesforanstaltninger, kan enhver medlemsstat indbringe denne afgørelse for Rådet inden for en frist på ti arbejdsdage fra meddelelsen af den pågældende afgørelse.

I så fald underretter Kommissionen AVS-staterne derom og meddeler dem, at der indledes konsultationer som omhandlet i artikel 9, stk. 1, i bilag V til Cotonou-aftalen.

Rådet kan med kvalificeret flertal træffe anden afgørelse inden for en frist på 20 arbejdsdage fra afslutningen af konsultationerne med AVS-staterne.

2. Såfremt Kommissionen på anmodning af en medlemsstat eller på eget initiativ fastslår, at der bør anvendes beskyttelsesforanstaltninger i henhold til artikel 8 i bilag V til Cotonou-aftalen:

- underretter den straks medlemsstaterne herom eller, hvis det sker efter anmodning fra en medlemsstat, inden for en frist på tre arbejdsdage fra modtagelsen af denne anmodning

- hører den et udvalg sammensat af repræsentanter for medlemsstaterne og med en repræsentant for Kommissionen som formand

- underretter den samtidig AVS-staterne derom og meddeler dem, at der indledes konsultationer som omhandlet i artikel 9, stk. 1, i bilag V til Cotonou-aftalen

- giver den samtidig AVS-staterne alle de oplysninger, der er nødvendige for disse konsultationer.

3. Konsultationerne med AVS-staterne betragtes under alle omstændigheder som afsluttet ved udløbet af en frist på 21 dage efter den i stk. 1, fjerde afsnit, eller i stk. 2, tredje led, omhandlede meddelelse.

Ved afslutningen af konsultationerne eller i givet fald ved udløbet af nævnte frist på 21 dage kan Kommissionen, såfremt intet andet arrangement har kunnet indgås, efter høring af det i stk. 2, andet led, omhandlede udvalg beslutte at træffe passende foranstaltninger til iværksættelse af artikel 8 i bilag V til Cotonou-aftalen.

4. Den i stk. 3 omhandlede afgørelse meddeles straks Rådet, medlemsstaterne og AVS-staterne.

Den anvendes straks.

5. Enhver medlemsstat kan indbringe Kommissionens afgørelse, som omhandlet i stk. 3, for Rådet inden for en frist på ti arbejdsdage fra modtagelsen af meddelelsen af afgørelsen.

6. Såfremt Kommissionen ikke har truffet nogen afgørelse inden for en frist på ti arbejdsdage fra afslutningen af konsultationerne med AVS-staterne eller i givet fald efter udløbet af fristen på 21 dage, kan enhver medlemsstat, der har indbragt sagen for Kommissionen i henhold til stk. 2, indbringe sagen for Rådet.

7. I de i stk. 5 og 6 nævnte tilfælde kan Rådet med kvalificeret flertal træffe anden afgørelse inden for en frist på 20 arbejdsdage.

Artikel 2

1. Når særlige omstændigheder gør sig gældende i henhold til artikel 9, stk. 3, i bilag V til Cotonou-aftalen, kan Kommissionen træffe øjeblikkelige beskyttelsesforanstaltninger eller bemyndige en medlemsstat dertil.

2. Modtager Kommissionen en anmodning fra en medlemsstat, træffer den afgørelse herom senest tre arbejdsdage efter modtagelsen af anmodningen.

Kommissionens afgørelse meddeles Rådet og medlemsstaterne.

3. Enhver medlemsstat kan indbringe Kommissionens afgørelse for Rådet efter den i artikel 1, stk. 5, fastsatte fremgangsmåde.

Den i artikel 1, stk. 7, fastsatte fremgangsmåde finder anvendelse.

Såfremt Kommissionen ikke har truffet nogen afgørelse inden for den i stk. 2 nævnte frist, kan enhver medlemsstat, der har indbragt sagen for Kommissionen, indbringe sagen for Rådet efter fremgangsmåden i første og andet afsnit.

Denne artikel er ikke til hinder for de konsultationer, der er omhandlet i artikel 9, stk. 1, i bilag V til Cotonou-aftalen.

Artikel 3

Denne forordning er ikke til hinder for anvendelsen af forordningerne om de fælles markedsordninger for landbrugsprodukter, de heraf følgende administrative bestemmelser på fællesskabsplan eller nationalt plan eller de særlige ordninger, der er vedtaget i medfør af traktatens artikel 308, og som finder anvendelse på forarbejdede landbrugsprodukter.

Artikel 4

Forordning (EØF) nr. 3705/90 ophæves.

Artikel 5

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. december 2002.

På Rådets vegne

P. S. Møller

Formand

(1) EFT L 317 af 15.12.2000, s. 3.

(2) EFT L 358 af 21.12.1990, s. 4.

(3) EFT L 349 af 31.12.1994, s. 53. Senest ændret ved forordning (EF) nr. 2474/2000 (EFT L 286 af 11.11.2000, s. 1).